Isaac deinde hujus vitæ diem obeunte, ejus loco Geilo substituitur Episcopus, huic Besuensi Monasterio amicissimus, et nobis fere omnibus melioribus optimus. Cum enim alii nobis providerint terrena subsidia, iste apud Deum nobis procuravit animarum patrocinia. Rediens enim ex Aquitania, beatissimi Prudentii Martyris corpus huic loco intulit, et cum aliis multis sanctorum pignoribus ad exorandum Deum pro se, et pro nobis, ut decuit, collocavit. Ad quorum honorem, et reverentiam quædam de Episcopio suo ad luminaria obtulit exibenda, et eorum quæ obtulit facta legaliter et publice donatione, scriptum edidit hoc modo.